Troos ander: Ma en seun skryf boek oor verlies | Netwerk24
Troos ander: Ma en seun skryf boek oor verlies
Alicia English saam met haar oorlede man, Noel.
Mense is stukkend, gesinne is gebroke en regoor die land sukkel geliefdes om te deal met die verlies van 'n familielid of vriend. Een Kaapse vrou en haar sewejarige seun het egter hul trauma in 'n boek omskep wat nie net vir hulle gehelp het nie, maar nou ook vir ander rouende kinders 'n baken van hoop kan word.
Alicia English (43) het op 17 Januarie vanjaar die liefde van haar lewe, Noel (toe 45), en pa van hul drie seuns, Malachi (18), Matthew (7) en Joel (3), aan Covid-19 verloor. Dié gesin van Mitchells Plain op die Kaapse Vlakte was verpletter en moes skielik aanvaar dat dié man wat geleef het vir sy vrou en kinders, hul rots, nie meer daar is nie. Wat in die maande daarna sou volg, is 'n pad van pyn, verwarring en ongekende hartseer.
Maar die dag toe Matthew prentjies sit en teken van sy pa, is die saadjie geplant en het dit uiteindelik gestalte gekry in hul boek, I miss daddy. "Eendag het Matthew met sy crayons prentjies geteken van ons as gesin en van sy pa en toe sê hy vir my: 'I really miss daddy. He was the best dad. He was a funny guy,' en sulke goed.